**Vakok és Gyengénlátók Közép-Magyarországi Regionális Egyesülete  
31. hírlevél**

**Tartalom**

[1. Pályázatot nyert a VGYKE a CIB Alapítványnál](http://freemail.hu/mail/index.fm#1.hir)  
[2. Állásajánlat](http://freemail.hu/mail/index.fm#2.hir)  
[3. Munkatársat keresünk!](http://freemail.hu/mail/index.fm#3.hir)  
[4. Pályázati kiírás](http://freemail.hu/mail/index.fm#4.hir)  
[5. MEGHÍVÓ Kispestre](http://freemail.hu/mail/index.fm#5.hir)  
[6. NYÁR - IDŐ - UTAZÁS](http://freemail.hu/mail/index.fm#6.hir)  
[7. Szülinapi klubnap a Táncsics utcai családsegítőben](http://freemail.hu/mail/index.fm#7.hir)  
[8. Az Újpesti Látássérültek ismét együtt csavarogtak!](http://freemail.hu/mail/index.fm#8.hir)  
[9. Igényekhez igazodó szolgáltatási idővel üzemel májustól a Louis Braille Támogató szolgálat](http://freemail.hu/mail/index.fm#9.hir)  
[10. Vakok és gyengénlátók meghívásos darts versenye Ausztriában](http://freemail.hu/mail/index.fm#10.hir)  
[11. A Láthatár bolt ajánlatai](http://freemail.hu/mail/index.fm#11.hir)  
[12. Filmnarráció](http://freemail.hu/mail/index.fm#12.hir)  
[13. Megújult a Lapról hangra portál](http://freemail.hu/mail/index.fm#13.hir)  
[14. Apró hírek – program morzsák](http://freemail.hu/mail/index.fm#14.hir)

**1. Pályázatot nyert a VGYKE a CIB Alapítványnál**

Húsz millió forintot oszt szét tizenegy korai fejlesztéssel és gyermek-egészségvédelemmel foglalkozó szervezet között a CIB Alapítvány. Egyesületünket büszkeség tölti el, ugyanis a szerencsések között mondhatjuk magunkat: 2.5 millió forintot kaptunk a projekt megvalósítására.   
Idén tavasszal írta ki legújabb „Tenni tudunk” pályázatát az alapítvány olyan közhasznú szervezetek számára, amelyek korai fejlesztésre és gyermek-egészségvédelemre koncentrálva indítanak fél éven belül lezáruló projekteket. A 71 beérkezett pályázatot egy háromtagú, külső szakemberekből álló előbíráló bizottság értékelte. A legtöbb pontot kapott pályázatok közül a június 21-i kuratóriumi ülésen 11 szervezet részére mintegy 20 millió forint értékű támogatást ítélt meg a szervezet – közölte az alapítvány.   
Fodor Ágnes, elnök a VGYKE Családi Erőforrás Segítő Központ (Cserf-S) létrehozója és fenntartója, valamint a Látássérült(ként) Gyermeket Nevelő Szülők Hálózatának megálmodója, elindítója. Civil érdekvédőként több, a korai fejlesztés területén dolgozó intézménnyel és szakemberrel tart kapcsolatot. Kerekasztal beszélgetések meghívott vendége, előadója a látássérült gyerekeket érintő általános, oktatási és jogi kérdésekben. Jelenleg a FESZT-en belül a fogyatékos gyermekek és nők helyzetének képviseletét végzi, tagja az OFT koragyermekkori intervenciót támogató kiemelt projekt tervezésébe bevont tematikus csoportjának.   
Elhivatott és erősen motivált abban, hogy a fogyatékosügy területén történő valamennyi folyamat és változás alakításában aktívan részt vegyenek az érintettek, valamint innovatív szemlélettel igyekszik hiteles szakemberként ezt támogatni és munkáját végezni.   
„Hatalmas az örömünk és óriási lelkesedéssel vetjük bele magunkat a munkába. A projekt megvalósításán dolgozó csapat ezen a héten tartotta meg első ülését, amelyen elkészült a projekt kommunikációs  terve és cselekvési ütemterve. Széleskörű együttműködéssel kívánjuk megvalósítani ezt a projektet, mozgatva a VGYKE többi csoportját és a „Közösség Lámpásai” mentori hálózatot, bevonva a VGYKE önkormányzati, civil és szakmai partnerszervezeteit is   
– nyilatkozta Fodor Ágnes.   
A projekt célja:   
1. Szakemberek interdiszciplináris fórumának létrehozása és működtetése a családdá alakulás, a gyermeknevelés és a korai fejlesztés témakörében, fókuszálva a fogyatékosságra – látássérülésre (szupervízió, tudásmegosztás)   
2. Gyermekfelügyelő (babysitter) képzés és szolgáltatás beindítása, annak érdekében, hogy a szülőket „tehermentesítsük”.   
3. Szülői klub – „Oldjuk meg, osszuk meg!” beindítása és a felhalmozott tapasztalatok közzététele annak érdekében, hogy a bevált „jó gyakorlatok” tovább éljenek, és ezek a tudások mindenki számára rendelkezésre álljanak.   
A projekt keretein belül többek között nyitórendezvényt, családi napot, klubnapokat, szakmai fórumokat és babysitter képzést fog egyesületünk megvalósítani, melyek nagy része sajtó nyilvános esemény lesz, valamint blog is fog készülni, ahol naprakészen olvashatják majd a projekttel kapcsolatos tapasztalatokat.   
  
Ivanova Daniela

**2. Állásajánlat**

Tárgy: Hirdetés támogató szolgálatvezetői állásra   
A Vakok és Gyengénlátók Közép-Magyarországi Regionális Egyesülete (VGYKE) Louis Braille Támogató Szolgálata 2016. szeptember 1-ei kezdéssel munkatársat keres az alábbi pozícióba:   
Feltételek: precizitás, jó írásbeli és szóbeli kommunikáció, felhasználó szintű számítástechnikai ismeret   
Munkakör: támogató szolgálatvezető   
Iskolai végzettség: felsőfokú végzettség

* szociális munkás,
* szociálpedagógus,
* igazgatásszervező, szociális igazgatás szakirányú végzettséggel,
* okleveles szociális munkás,
* okleveles szociálpolitikus,
* konduktor,
* mentálhigiénikus,
* gyógypedagógus,
* szociális menedzser.

Előny: támogató szolgálatvezetői képesítés megléte, szociális területen vezetői munkakörben tapasztalat   
Támogató szolgálatvezető munkaköri feladatai:   
A támogató szolgálat vezetésével összefüggő feladatok ellátása a támogató szolgálatok 2016-os szakmai ajánlásában foglaltak szerint   
  
Napi munkaidő 8 óra   
Fizetés: közalkalmazotti bértábla szerint, plusz szociális ágazati és kiegészítő bérpótlékok, BKV bérlet és munkaruha juttatás   
Munkavégzés helyszíne: 1146. Budapest, XIV. Hermina u. 57.   
Önéletrajzokat az [info@vgyke.com](javascript:fm.eMailClicked.raise('info@vgyke.com');) címre várjuk.   
Budapest, 2016. 08 02.   
Fodor Ágnes   
elnök

**3. Munkatársat keresünk!**

Tárgy: Hirdetés adminisztrátor 8 órás állásra   
A Vakok és Gyengénlátók Közép-Magyarországi Regionális Egyesülete (VGYKE) Louis Braille Támogató Szolgálata 2016. szeptember 1-ei kezdéssel munkatársat keres az alábbi pozícióba:   
Feltételek: megváltozott munkaképesség (legalább 40 %), precizitás, jó írásbeli és szóbeli kommunikáció, felhasználó szintű számítástechnikai ismeret   
Munkakör: adminisztrátor   
Iskolai végzettség: középfokú végzettség   
Előny: hasonló munkakörben tapasztalat   
  
Feladatok: hivatalos iratok elkészítése, word, exel,   
táblázatok készítése, fénymásolás, postázás, iktatás egyéb irodai feladatok továbbá telefonos feladatok ellátása bejövő telefonok fogadása regisztrálása.   
Napi munkaidő 8 óra   
Fizetés: a garantált bérminimum   
Munkavégzés helyszíne: 1146. Budapest, XIV. Hermina u. 57.   
Önéletrajzokat az [info@vgyke.com](javascript:fm.eMailClicked.raise('info@vgyke.com');) címre várjuk.   
  
Budapest, 2016. 08 02.   
Fodor Ágnes   
elnök

**4. Pályázati kiírás**

A Vakok és Gyengénlátók Közép-Magyarországi Regionális Egyesülete (VGYKE) 25/2016.06.15. számú elnökségi határozata értelmében pályázatot ír ki az egyesület rendes tagjai részére életvitelt megkönnyítő segédeszközök beszerzésének támogatására. A pályázat keretösszege 1400000,- Ft, amely a Főpolgármesteri Hivatal támogatásából illetve az MVGYOSZ által a VGYKE részére leosztott SZJA 1%-os támogatási keretből kerül finanszírozásra. Egyesületünk ezen pályázattal elsősorban azon rászoruló tagjait kívánja támogatni, akik általában helyzetük miatt más pályázati lehetőségektől elesnek, így az elbírálás során előnyben részesítjük az alábbi jellemzőkkel rendelkező pályázókat:

* Egyszemélyes háztartásban élők
* szintén látássérült házas- vagy élettárssal, illetve más látássérült családtaggal élők
* halmozott fogyatékossággal élők
* időskorúak
* Gyermekét egyedül nevelő látássérült személyek

Pályázatot nyújthatnak be a VGYKE azon rendes tagjai, akik a 2016-os évre befizetett érvényes tagsági jogviszonnyal rendelkeznek, illetve akik a 2016-os tagdíjat legkésőbb a pályázat benyújtásakor személyesen befizetik. Nem nyújthatnak be pályázatot azok a tagok, akik az előző évben nyertek az egyesülettől segédeszköz támogatást!   
  
Pályázni kizárólag a VGYKE által kiadott pályázati űrlap teljeskörű és a valóságnak mindenben megfelelő kitöltésével, illetve a kitöltött űrlap határidőben történő benyújtásával lehet.   
  
Egy pályázó csak egy segédeszköz beszerzésére nyújthat be pályázatot. A támogatási összeg: maximum 40000,- Ft lehet.   
A támogatás mértékéről kizárólag a VGYKE elnöksége dönt a pályázati adatlapon feltüntetett információk alapján.   
  
Pályázni az alábbi csoportokba tartozó segédeszközökre lehet:

* nagyítók, speciális szemüvegek
* tévére és számítógépre csatlakoztatható elektronikus nagyító eszközök
* informatikai eszközök (szkenner, notebook, monitor, stb.)
* mobiltelefonok iphone-ok
* beszélő konyhai és egészségügyi, illetve egyéb eszközök (vérnyomás- és vércukorszintmérő, lázmérő, konyhai- és személymérleg, színfelismerő, címkéző toll)
* beszélő- és Braille órák, zsebórák
* fejlesztő játékok
* fehérbotok

A pályázati adatlapot hírlevelünk mellékletében találják, vagy a felhívással együtt 2016. június 17-től letölthető a VGYKE honlapjáról ([www.vgyke.com](http://www.vgyke.com)), illetve beszerezhető személyesen vagy kérhető e-mailben a VGYKE központi ügyfélszolgálatán és kistérségi irodáiban az alábbi elérhetőségeken:   
  
VGYKE központi ügyfélszolgálat: 1146 Budapest, Hermina út 57.   
Telefon: (1) 384-5541 (1-es menüpont)   
E-mail: [ugyfel@vgyke.com](javascript:fm.eMailClicked.raise('ugyfel@vgyke.com');)   
  
Buda-környéki Látássérültek Közhasznú Egyesülete:   
Cím: 2040 Budaörs, Szivárvány utca 5.   
Telefon: (23) 789-885   
E-mail: [budaors@vgyke.com](javascript:fm.eMailClicked.raise('budaors@vgyke.com');)   
  
Cegléd és Térsége Látássérültjeinek Egyesülete:   
Cím: 2700 Cegléd, Alkotmány utca 11.   
Telefon: (70) 773-4044   
E-mail: [cegled@vgyke.com](javascript:fm.eMailClicked.raise('cegled@vgyke.com');)   
  
Dabas és Térsége Látássérültjeinek Egyesülete:   
Cím: 2370 Dabas, Szent István tér 1/B.   
Telefon: (70) 773-4072   
E-mail: [dabas@vgyke.com](javascript:fm.eMailClicked.raise('dabas@vgyke.com');)   
  
Gödöllő és Térsége Látássérültjeinek Egyesülete:   
Cím: 2100 Gödöllő, Szabadság u. 23.   
Telefon: (70) 387-5265   
E-mail: [godollo@vgyke.com](javascript:fm.eMailClicked.raise('godollo@vgyke.com');)   
  
Látássérültek Pilisvölgye Egyesülete:   
Telefon: (70) 387-5263   
E-mail: [pilisvorosvar@vgyke.com](javascript:fm.eMailClicked.raise('pilisvorosvar@vgyke.com');)   
  
Dunakanyari Látássérültek Egyesülete:   
Cím: 2600 Vác, Földvári tér 14.   
Telefon: (70) 773-4078   
E-mail: [vac@vgyke.com](javascript:fm.eMailClicked.raise('vac@vgyke.com');)   
  
A pályázatok benyújtási határideje 2016. augusztus 31. szerda.   
  
A pályázatok benyújthatók postai úton a VGYKE postacímére: 1380 Budapest, Pf. 1075 illetve személyesen a VGYKE központi ügyfélszolgálatán és kistérségi irodáiban. Az egyesület ügyfélszolgálati irodáiban munkatársaink előzetes egyeztetés esetén állnak rendelkezésükre a pályázati adatlapok kitöltésében.   
  
Postai benyújtás esetén határidőben benyújtottnak minősül az a pályázat, melyen a postai bélyegző dátuma 2016. augusztus 31. A személyesen benyújtott pályázatok esetén az egyesület munkatársai átvételi elismervényt állítanak ki. A személyesen történő benyújtás pontos határideje 2016. augusztus 31. szerda, 17 óra.   
  
A pályázatokat a VGYKE elnöksége bírálja el legkésőbb 2016. szeptember 7. napjáig. A pályáztatónak jogában áll az igényeltnél alacsonyabb összegű támogatást megítélni. A pályázat eredményéről az elbírálást követő 8 munkanapon belül minden pályázó postai úton értesítést kap. A nyertes pályázók listája a döntést követően elérhető lesz a VGYKE honlapján is. Az elnyert támogatások felhasználására 2016. december 15-ig van lehetőség.   
  
Felhívjuk figyelmüket, hogy a támogatást csupán abban az esetben tudjuk kifizetni, ha a beszerzett segédeszközről szóló számla dátuma 2016. június 15. és december 15. közé esik, és a számla a VGYKE nevére szól.   
Felhívjuk figyelmüket továbbá, hogy a pályázat benyújtása nem jelenti automatikusan a támogatás odaítélését!   
  
Nem bírálható el az a pályázat, amely:

* nem a VGYKE rendes tagja által került benyújtásra
* hiányosan vagy nem megfelelően van kitöltve, ideértve az olvashatatlan kitöltést is, illetve ha az eszköz típusa és bruttó beszerzési ára nincs feltűntetve
* valótlan adatokat tartalmaz
* a megpályázott eszköz a kiírásnak nem felel meg
* a pályázó a VGYKE tisztségviselője

A megpályázott eszköz megvásárlását a VGYKE nevére szóló számlával kell igazolni ( Vakok és Gyengénlátók Közép-Magyarországi Regionális Egyesülete 1146 Budapest Hermina u. 57. adószám 18185030-1-42 ) , melynek eredeti példányát a VGYKE központi ügyfélszolgálatán le kell adni. A támogatás a számla leadásakor, utófinanszírozásként, készpénzben kerül kifizetésre. A pályáztató a támogatás felhasználásának ellenőrzésére bármilyen, a hatályos jogszabályoknak megfelelő módon jogosult.   
  
Budapest, 2016. június 15.

**5. MEGHÍVÓ Kispestre**

Kedves klubtagok!   
  
Sok szeretettel meghívunk Benneteket a Kispesti Közösség Lámpásai nevében a következő klubnapra, melynek a helyszíne: XIX., Táncsics M. u. 7 (Családsegítő Központ)   
  
Időpont: 2016. Augusztus 25. csütörtök 15 óra   
Augusztusi klubnapunkon érdekes, és sokak számára kevésbé ismert témával foglalkozunk: a siketvaksággal. Lenkainé Vajda Viktória kolléganőnk interaktív, játékos formában informál bennünket a témával kapcsolatban, és válaszol a feltett kérdésekre. Sokan megrettennek attól, ha a siketvakság szóba kerül. Nehezen tudják elképzelni, milyen az, ha valaki egyszerre látássérült és hallássérült. Ezért tartjuk fontosnak, hogy beszélgessünk erről a témáról.   
Szeretettel várunk most is benneteket!   
Részvételi szándékotokat kérjük, feltétlenül jelezzétek!   
Bernát Zsuzsanna és Puchnyák István szervezők   
  
Elérhetőségeink:   
Telefon: 06/30/498-9127 Bernát Zsuzsanna   
    06/70/984-8868 Puchnyák István   
E-mail: [lampas.kispest@gmail.com](javascript:fm.eMailClicked.raise('lampas.kispest@gmail.com');)

**6. NYÁR - IDŐ - UTAZÁS**

Július 30-án 9-kor elindult a XV. kerületi lámpás klub mondhatni junior csapata a VGYKE Támogató Szolgálatának kisbuszával az agostyáni arborétum felé. Vidám hangulatban, szikrázó napsütésben érkeztünk meg a Tatától 8 kilométerre található Agostyán község határában elterülő arborétumba.   
  
A kertet 1912-ben alapította az Esterházy-család: és például szlavóntölgyeket és vörösfenyőket telepítettek be. A Magyar Tudományos Akadémia 1955-1962 között kísérleti fatelepítéseket végzett a nem őshonos és ritkán előforduló fajokkal. Céljuk volt a klímatűrés és az ellenálló képesség vizsgálata: erre utalnak a török mogyoró, amerikai dió, japán ciprus, kínai szúrós fenyő, mamutfenyő. A Bocsájtó patak, két kis tavat is táplál, körülötte dúsan tenyésznek a mocsári ciprusok, zsurlók, páfrányok. Gyönyörű májvabokrok, színpompás mezei virágok: harangvirág, kóró félék, hűs árnyat adó tuják, tiszafa, tölgyek, jegenyék, és még sorolhatnám a fajtákat – igazi illatos, párás mikroklímát biztosítanak az ide látogatóknak. A természet zöldje, a növények harmonikus együttese, lelket pihentető hatással voltak ránk.   
Tóth Éva biológus, a klub önkéntes túravezetője lelkesen kalauzolt és izgalmas titkokat árult el a növényekről. Kevesen tudjuk, hogy a gyökérzetnek is van lombkoronája, amit a fákkal szimbiózisban élő gombák alkotnak. Napfény és klorofil által a növények szerves cukrokat szállítanak nekik, ők pedig szervetlen anyagokkal látják el „gazdájukat”.   
A növények kommunikálni is tudnak együtt a köztük lévő gombahálózat és sejtanyagcseréjük által, ha egy fa kezd kiszáradni, a szomszédjától tápanyagokat kap. Az emberek is élhetnének ilyen jó viszonyban egymással.   
  
Mivel délre járt az idő, csapatunk táplálékfelvételi lehetőség felderítésére indult. A tatai Öreg-tó partján sétálva sirályok kíséretében élveztük a víz közelségét. Nándi és Karcsi voltak a pizzatúra vezetői - tipikus pasik módjára a hasuk diktálta a tempót. A bőséges ebéd elfogyasztása után a kisbusz átrepített minket a tatai várba.   
  
A vár első épületeit a Lackfi-család a XIV. században építtette birtokának központjaként. A virágkorát a XV. században élte, uralkodói rezidenciának használták, hiszen a Vértes kiváló vadászterületet adott: a zárt udvaros, 4 saroktornyos épületei között szívesen tartózkodott Mátyás király, Bonfini itáliai humanista történetíró is elragadtatással írt róla. A XVI. században a Habsburgok a török hadsereg közeledése miatt átépíttették és a magas tornyait lebontották, köveiből vastag falú, alacsony bástyákat húztak fel. Harcászati szempontból szerencsétlennek volt mondható a vár építése, hiszen bizonyos pontjairól nem lehetett rendesen kilőni. A megmaradt épületszárny a román stílus és a gótika jegyeit hordozza, kerek ill. csúcsíves boltozatai által. 1545-ben, Tasso Hannibal zsoldos kapitány harc nélkül török kézre adta a várat, le is fejezték érte. A királyi csapatok többször visszafoglalták, majd megint a törökhöz került, 1597 tavaszán például Pálffy Miklós királyi főkapitány emberei török ruhába beöltözve, éjszaka a kapu előterébe kértek bebocsátást, ahol felrobbantották a szekérre helyezett petárdát, majd a bedöntött kapun keresztül visszafoglalták a várat. A XVIII. században az Esterházy hercegi család jelentős mértékben átalakíttatta az egyetlen, még meglévő középkori lakószárnyát, ezzel megváltoztatták eredeti homlokzatát. 1960 óta vármúzeum működik a megmaradt épületrészben. Az alsó termekben római és kelta sírkőfaragásokat láthattunk (áldozati kelyhet tartó férfi és női alak, anya kisgyermekével, stb).   
A római sírkövekre 3 osztatú kialakítás jellemző, felül a város képe, középen az elhunyt státusza (pl. lovas katona), alul pedig latin szöveg látható.   
  
Tatán kerámia manufaktúra is működött, a későbbi herendi porcelángyár ennek lett a továbbfejlesztett változata, kerámia edények és míves cserépkályhák őrzik a mesterség emlékét. Különféle céhek is működtek a városban, pl. csizmadia és posztókészítők. Céhládáikat és címereiket a múzeumban állították ki. A várban anglikán kápolna is működött, hiszen az angol telivérek szakszerű gondozása okán Angliából jöttek szakemberek, akik nemcsak a lovakkal foglalkoztak, hanem biliárdoztak is: a biliárdasztal ma is a kiállítás része.   
  
Bízunk benne, hogy a következő kirándulásunk is ilyen sikeres lesz.

**7. Szülinapi klubnap a Táncsics utcai családsegítőben**

2016.07.28.   
Júliusi klubnapunk a szülinap jegyében telt. Megünnepeltük, hogy klubdélutánjainkat egy éve tartjuk a Családsegítőben. Beszélgettünk a születésnapi torta eredetéről, a különböző szimbólumokról, a gyertyagyújtásról, és arról, miért fontos, hogy a tortából az első szeletet az ünnepelt vágja...   
  
A mi tortánk nem a hagyományos szülinapi torta volt, hanem többfajta sütiből állítottuk össze, mert így egyszerűbben lehetett szervírozni. A sajtos-baconos keksz szintén nagy sikert aratott...   
  
Nosztalgiáztunk is, mégpedig szülinapi kvízünkkel, melyet az elmúlt év eseményeiből, programjaiból állítottunk össze. Akik rendszeresen részt vettek programjainkon, jól tippeltek.   
  
Ismertettük klubtagjainkkal augusztusra tervezett programjainkat, és kértük jelezzék, melyikre szeretnének jönni.   
  
Velünk ünnepelt Mészáros Ágnes, a VGYKE alelnöke. Nagy szeretettel fogadtuk, mindenkihez volt egy-két kedves szava.   
  
Domoszlai János gitározott, énekelt, kellemes Dél-Amerikai dallamokkal köszöntött bennünket.   
  
Vendégünk Molnár Béla, profi képekkel örökítette meg az ünnepi pillanatokat.   
  
Egész nap ítéletidő tombolt, megállás nélkül esett az eső. Ezért sajnos többen nem tudtak eljönni. 13 fő volt jelen.   
  
Vidám hangulatban telt el a délután. Ünnepeltünk, nosztalgiáztunk.   
  
Daniel Pennac szavai jutottak eszembe:   
Nem a múlt időt kell ünnepelni, hanem dicsőséget szerezni annak, ami még előttünk áll.   
Ezen leszünk...   
  
Készítette: Bernát Zsuzsanna

**8. Az Újpesti Látássérültek ismét együtt csavarogtak!**

Délelőtt 9 órakor találkoztunk az U betűnél, mint minden kirándulásunk előtt.   
A nap már melegen sütött, és mindenki időben érkezett. Jó hangulatban indultunk a beígért fagylaltozás felé. Természetesen nem ez volt a fő célunk, hanem hogy ismét együtt legyen a kis csapat. Mert igen, szeretünk közös programokon részt venni. Sétába kezdtünk a Margit-sziget hatalmas fái alatt, melyeknek lombjai hűs árnyékot biztosítottak számunkra. A halastó felett tiszta víz hullott alá a halak, és a teknősök nagy örömére. Sétánk következő állomása előtt mindenki megkapta kedvenc fagylaltját, majd megindultunk a kisállatkert felé. Onnan tovább haladtunk a szökőkút irányába, ami változatos zenével szórakoztatott minket. A délelőtti sétánk, észre sem vettük, már délutánba tért át, miközben megpihenve néztük, hogyan táncolnak zenére a szökőkút vízsugarai. Nagy élmény volt ismét az Újpesti Látássérültek Klubtagjaival ez a jól sikerült délelőtt a Margit-szigeten.   
Köszönjük Nekik!   
  
Újpest Lámpásai: Kulmanné Era, és Szélesné Panka.

**9. Igényekhez igazodó szolgáltatási idővel üzemel májustól a Louis Braille Támogató szolgálat**

Amennyiben egyszeri vagy több alkalommal segítségre lenne szüksége ügyei intézésében vagy a szabadidő hasznos eltöltésében vagy orvoshoz szeretne eljutni kísérővel, forduljon hozzánk bizalommal!   
Nem csak 8-16 óra között segítünk, a szolgáltatásunkat az igényekhez igazítjuk egyeztetést követően!   
  
Szolgáltatási formák:

* Személyi segítés – ennek keretében lakáson belül olyan segítséget nyújtunk, amit a fogyatékos személy fogyatékossága miatt önállóan nem tud megoldani. (pl. irat rendezés, felolvasás, vásárlás, különböző életfenntartási szükségletekben való segítés…stb.). Lakáson kívül: kísérést, ügyintézést tudunk biztosítani.
* Szállítás: segítünk eljutni a fogyatékos személynek a közszolgáltatásokhoz, iskolába, orvoshoz, munkahelyre, segítjük a részvételt szabadidős programokon.

A személyi segítségnyújtás és a szállító szolgálat szerződéskötéssel, előzetes bejelentkezés alapján történik, ezért hívja koordinátorunkat telefonon.   
  
A szolgáltatás igénybevételekor térítési díjat kell fizetni.   
Személyi segítés esetében: 300 Ft/óra   
Szállítás esetén: 150 Ft/km.   
  
Igénybe vehetik:   
Azok a Budapest közigazgatási területén élő személyek, akik szociálisan rászorultak.   
Szociálisan rászorultnak minősül az a súlyosan fogyatékos személy, aki külön jogszabály szerinti fogyatékossági támogatásban, vakok személyi járadékában, illetve magasabb összegű családi pótlékban részesülő személy.   
Szükséges a fogyatékosság fennállásának orvosi dokumentációkkal való igazolása.   
  
Figyelem!   
A szolgáltatást igénybe vehetik azon budapesti lakcímmel rendelkező egészségkárosodott személyek is, akik a fent nevezett ellátásokkal és igazolásaikkal nem rendelkeznek, ők a szociálisan nem rászorult kategóriába sorolhatók, elegendő a rokkantságot igazoló határozat vagy szakvélemény, vagy egy korházi zárójelentés.   
Ez esetben a térítési díjak a következők: személyi segítés 850 Ft/óra; szállítás: 400 Ft/km.   
A VGYKE tagjainak kedvezményes ezen térítési díj is: személyi segítés 500 Ft/óra, szállítás 200 Ft/km.   
Szerződéskötés és előzetes egyeztetés ebben az esetben is szükséges.   
  
Csoportos szállítást is vállalunk Budapesti indulással az ország bármely pontjára illetve a főváros területén (kirándulás, fellépés, egyéb szabadidős program), ebben az esetben is egy személlyel a csoportból szerződést kötünk annak függvényében hogy milyen orvosi papírokat tud bemutatni 150 és 450 Ft/km költséget kell megfizetni az indulási címtől az érkezési címig megtett kilométer alapján.   
  
Elérhetőségek:

* E-mail: [tszolgalat@vgyke.com](javascript:fm.eMailClicked.raise('tszolgalat@vgyke.com');)
* Központi tel.szám: +36 1 384 55 41
* Koordinátor: T: +36 70 387 52 62

Fodor Ágnes   
VGYKE Elnök

**10. Vakok és gyengénlátók meghívásos darts versenye Ausztriában**

Fogadják szeretettel kis riportunkat.   
Míg a hétvégén itthon 17 ország fiataljai küzdöttek a steel darts ifjúsági Európa bajnokságon, addig egy kis csapat Ausztriában képviselte hazánkat soft gépek előtt.   
2016. július 14 és 17 között Bécsben rendezték meg a második meghívásos versenyt látássérült dartsosok számára. A fogadó fél, Hilfsgemeinsaft, egy maroknyi lelkes magyar játékost hívott meg a tavalyi minta alapján egy páros versenyre.   
A társaság vezetőjével, az utazás szervezőjével, Katona Zsuzsannával beszélgettünk kicsit az esemény kapcsán.   
  
K: Mióta játszotok?   
V: 2013-ben kezdtük el az osztrák minta alapján. Sportpályázaton nyert pénzből vette meg az Egyesület az angolul beszélő táblát. Először 2 vak és 4 gyengén látó kollégából állt össze a csapat. Azóta többen is csatlakoztak.   
K: Mégis hogyan működik ez a sport azoknál, akik nem látnak?   
V: Folyamatosan segítjük egymást, az alap dobástechnikát már mindenki tudja, a célzásnál van igény némi segítségre, amelyet csapattársak biztosítanak. A gép egyébként bemondja a dobás értékét, találat esetén onnan már könnyebb a játékosnak is. A csapattársak aztán a dobássorozat után segítenek a kiesett nyilak összeszedésében is, de a táblából a játékosok veszik ki azokat.   
K: Milyen eredmények születtek? Elégedett vagy a szerepléssel?   
V: Tavaly sikerült az első három helyet elhoznunk, most egy osztrák páros győzedelmeskedett, viszont magyarok szerezték meg a második, harmadik és negyedik helyeket is. Nagyon jól játszottunk, mindenki összeszedte legjobb képességét és tudását. Büszke vagyok rájuk. Természetesen sok tanulni valónk van még és sok gyakorlás kell a játékhoz.   
K: Mit gondolsz, mi tudna titeket hozzásegíteni a sikerességhez a jövőben?   
V: Szeretnénk önálló klub vagy valamilyen hivatalos formát fölvenni. Ez mindenképpen szükséges lenne, ha komolyabban szeretnénk tovább folytatni a versenyzést. Jelenleg a Láthatár nevű segédeszközboltban edzünk, de talán lesz más kényelmesebb helyünk is, úgy tűnik azt a helyet már kinőttük.   
  
Ezúton gratulálunk a kis delegációnak, valamint kívánunk sok kitartást és sikert, reméljük, valóra válnak álmaik!

**11. A Láthatár bolt ajánlatai**

Kedves Vásárlóink!   
  
A VGYKE elnöksége úgy határozott, hogy a VGYKE tagok részére a Láthatárboltban folyamatosan 10% vásárlási kedvezményt biztosít a nagyítók és a beszélő eszközök körére.   
A kedvezmény igénybe vételéhez szükséges a VGYKE tagságot igazoló fényképes igazolvány, érvényes 2016. évre befizetett tagdíjjal.   
  
Heti rendszerességgel megjelenő hírlevelünk mindig az aktuális hónapra szól!  Minden hónapban, aki a segédeszköz boltunkban vásárol, részt vesz egy sorsoláson, melyet a következő hónap 10-ig tartunk meg.   
  
Július havi sorsolásunkon a szerencsés nyertesünk Ruzsa Viktor (Budapest) lett.   
Gratulálunk nyereményéhez, amely egy édességekből álló meglepetés  csomag. Nyereményét postai úton továbbítjuk.   
  
Augusztusi nyereményünk 1 alkalmas  (fél óra) masszázs a VGYKE bármelyik masszázshelyszínén.   
  
Segédeszköz boltunk termék kínálata:

* Revolution típusú fehér bot: 10500 Ft
* 125 cm aluminíum típusú fehér bot: 5500 Ft
* Braille tábla+pontozó 27 soros műanyag: 3200 Ft
* Braille tábla+pontozó 4 soros műanyag: 1700 Ft
* Magyarul beszélő hangoskönyv, rádió, MP3 lejátszó: 76900 Ft
* Angolul beszélő kulcstartós óra: 4500 Ft
* Angolul beszélő karóra: 9500 Ft
* Braille karóra: 12500Ft
* Angolul beszélő asztali óra,hőmérővel: 4950Ft
* 12X erősségű (38mm lencse átmérő) nagyító Led-del és elemlámpa funkcióval: 4900Ft
* Okos telefonra szerelhető nagyító 60x: 4300 Ft
* 30X erősségű (21mm lencse átmérő) ékszerész nagyító: 1800 Ft
* Három lencsés 5X erősségű nagyító: 3800 Ft
* Két lencsés (30x,60x) nagyító: 2200 Ft
* TV néző szemüveg(Binokuláris): 7500Ft
* Gyógyszeradagoló doboz heti: 1200 Ft
* Tablettavágó+ tároló: 750 Ft

Boltunkban folyamatosan kaphatók diabetikus csokoládék, kekszek, nápolyik.   
  
**AKCIÓ!!!   
Készlet frissítés miatt a raktáron lévő konyhai eszközökre és a gyógynövényes párnákra most 25% árengedményt adunk!     
Az akció a készlet erejéig tart!**   
  
Elérhetőségeink és a bolt nyitva tartása:

* Cím: 1146 Budapest, Hermina út 57.
* Nyitva tartás:hétfő - csütörtök  09.00-17.00 óra között.
* Pénteken: 09.00-15.00 óra között
* Telefon: (1) 384-55-41 4-es menüpont.
* Mobil: 06 70 383 3611
* E-mail: [lathatar@vgyke.com](javascript:fm.eMailClicked.raise('lathatar@vgyke.com');)
* weboldalunk:   
  <http://www.vgyke.com/lathatarbolt>
* közösségi oldalunk:   
  <https://www.facebook.com/lathatarbolt>

Csoportokat előzetes telefonos egyeztetés esetén hétfőn is kiszolgálunk.   
  
Katona Zsuzsanna   
boltvezető

**12. Filmnarráció**

Kedves Olvasó!   
  
Holnaptól szabadságra megyek és ahova utazom, ott lehetőségem nyílik előadást tartani az audionarrációból. Ez egy sci-fi rendezvény, úgyhogy stílszerűen egy témába illő filmrészletet választottam, amin keresztül hűen be tudom mutatni az akadálymentesítés folyamatát. Filmet eddig még csak élőben narráltam, felvételen nem, úgyhogy ez számomra is új és érdekes kihívást jelentett. A film eredeti hangsávjára rákerült egy másodlagos hangsáv, amin az én hangom hallható. Ennek a technikai megvalósításában legkedvesebb kollégám, Miks Csabi volt a segítségemre.    
  
Miután az enterbillentyű segítségével megnyitotta a lentebb található linket, a rendszer megkérdezi majd, hogy letölti, vagy csak megnyitja a fájlt. Bármelyiket választja, várnia kell egy kicsit, mert nagy anyagról van szó, de utána ha a megnyitás lehetőségét választotta, a lejátszás megkezdődik. Felhívom figyelmét, hogy a megnyitandó állomány .avi kiterjesztésű fájl, így a lejátszáshoz ezen fájlok megnyitására alkalmas szoftver megléte szükséges.   
  
Jó szórakozást!   
<http://www.mixcsabistudio.hu/letoltes/gattaca_narralva_tomoritett.avi>   
  
Susovich Erika

**13. Megújult a Lapról hangra portál**

A Lapról hangra közösségi összefogás 2011-ben indult azzal a céllal, hogy kizárólag nyomtatásban megjelenő újságokat tegyen hozzáférhetővé vak és gyengénlátó emberek számára a modern technika és az emberi hang személyességének ötvözésével. A [www.laprolhangra.hu](http://www.laprolhangra.hu) oldalra feltöltött cikkek nemcsak hiánypótló információszerzési lehetőséget jelentenek a vak és gyengénlátó embereknek, hanem összekötő kapocsként is szerepelnek látó és látássérült újságolvasók között. Büszkék vagyunk arra, hogy a Lapról hangra nemcsak egy „hangosújság”, hanem egy színes, a taglétszámában folyton bővülő, egymásra figyelő, az olvasottakról kulturáltan beszélgetni tudó közösség is.

A Lapról Hangra portál kezdő oldala

Minden közösség életében vannak nagy megújulások. Most mi is elérkeztünk egy változási folyamat végéhez, és természetesen egy új szakasz kezdetéhez is. Miben is áll ez a változás? Röviden azt mondhatjuk, hogy még szebbek, akadálymentesebbek és naprakészebbek leszünk, és minden eddiginél jobban igazodunk olvasóink és felolvasóink igényeihez.   
A megújult Lapról hangra portál új funkciókkal bővült (pl. fórum) és könnyebben kezelhetővé vált az olvasói és a felolvasói felület is. A portál megújításakor figyelembe vettük azokat a javaslatokat, kéréseket, amelyek az elmúlt évek során érkeztek olvasóinktól és felolvasóinktól. Figyelmet fordítottunk az átláthatóságra, a vizuális megjelenésre és természetesen a korábbi bevált, megkedvelt funkciók megőrzésére is.   
A portál megújítása az Emberi Erőforrások Minisztériuma és a Fogyatékos Személyek Esélyegyenlőségéért Közhasznú Nonprofit Kft támogatásával valósult meg. Boldogan adjuk át a megújult portált olvasóinknak és felolvasóinknak. Sok örömöt kívánunk a használatához. Mindenkit arra buzdítunk, hogy látogasson el többször is a [www.laprolhangra.hu](http://www.laprolhangra.hu)  honlapra, „járja be minden zegét-zugát”, fedezze fel az új funkciókat! Azokat pedig, akik olvasóként vagy felolvasóként szeretnének hozzánk csatlakozni a portál megújulása hírének hallatára arra biztatjuk, hogy ne habozzanak! Mindig örülünk az új érdeklődőknek, akik cikkeikkel, hozzászólásaikkal, véleményükkel – és természetesen jelenlétükkel – még színesebbé teszik közösségi összefogásunkat.   
  
Forrás:   
<http://infoalap.hu/hirek/?hir_reszlet=691>

**14. Apró hírek – program morzsák**

**Tartalom**

[a. MÜPA - Digitális Irodalmi műhely](http://freemail.hu/mail/index.fm#a.hir)  
[b. Akadálymentes rádióműsor indult](http://freemail.hu/mail/index.fm#b.hir)  
[c. Megnyílt az első edzőterem, ahova mindenki akadály nélkül mehet](http://freemail.hu/mail/index.fm#c.hir)  
[d. Zenélő kisbusz járja augusztusban a fővárost](http://freemail.hu/mail/index.fm#d.hir)  
[e. Pöttömkert a Parkban](http://freemail.hu/mail/index.fm#e.hir)  
[f. Koncertek a Várkertben](http://freemail.hu/mail/index.fm#f.hir)  
[g. Színházak éjszakája 2016](http://freemail.hu/mail/index.fm#g.hir)  
[h. Mozgásban a kultúra!](http://freemail.hu/mail/index.fm#h.hir)  
[i. Vettel megható dolgot tett](http://freemail.hu/mail/index.fm#i.hir)

**a. MÜPA - Digitális Irodalmi műhely**

A Literárium 2012 januárja óta havonta jelentkező kortárs irodalmi estjei igazolják, hogy az irodalom a Müpában is végleg otthonra talált. A több művészeti ágat is bevonó, zenészek, művészek közreműködésével létrejövő estek vágott változatát, a Digitális Irodalmat hallgatva bármikor betekintést nyerhetünk legnagyobb kortárs szerzőink műhelyébe.   
Például: Bereményi Géza est, mely az alábbi linken hallgatható meg:   
<https://www.mupa.hu/multimedia/digitalis-irodalom/beremenyi-geza-est-i>   
Azon olvasóink, akik képernyőolvasó alkalmazás segítségével szeretnének belehallgatni az irodalmi estek hangos változataiba, tegyék a következőt:   
Az enter billentyű segítségével nyissák meg a fenti hivatkozást.   
Az oldal teljes tartalmának megjelenését követően válasszák a program linket.   
Ezt legegyszerűbben az Insert+F7 billentyűk együttes lenyomását követően, az ernyőolvasó által listába rendezett hivatkozásokon a le/fel nyilak segítségével mozogva találják meg. A listás felsorolás aktiválását követően a p betű többszöri leütésével is megtalálhatjuk az említett hivatkozást. A linken nyomjunk entert, majd válasszuk az f billentyű többszöri lenyomásával például a jelen hírünkben említett Bereményi Géza-est I feliratú gombot. A gombot az enter, vagy a szóköz billentyűvel aktiváljuk, és hallhatóvá válik a kiválasztott irodalmi est.   
Az oldalon tovább haladva, valamennyi zenészek, művészek közreműködésével létrejövő estek vágott változatát megtalálhatjuk.

**b. Akadálymentes rádióműsor indult**

Az Emberek Vagyunk Egyesület bemutatta a Vak-Lárma című, országos terjesztésre szánt, akadálymentes, integrálódást elősegítő rádióműsorát. Színes, izgalmas, érdekes lesz, tökéletesen kielégítve a média társadalmi felelősségvállalásának modern követelményeit.   
A műsorban hétről-hétre mindennapos, időnként különlegességnek számító témákat dolgoznak fel, korántsem a megszokott módon, hiszen a fogyatékkal élő emberek álláspontja kap hangsúlyt.   
A Vak-Lárma közleménye szerint igyekeznek minden műsorhoz egy-egy vendéget hívni, aki az aktuális témában már jártas, és elmeséli, hogy saját fogyatéka kapcsán milyen korlátokkal szembesül a mindennapokban, illetve hogy milyen változásokat tapasztal, vagy milyen változásokat szeretne elérni a társadalomban.   
A műsort rovatok színesítik majd. Ilyen az "Utca embere", melyben a stáb járókelőket kérdez arról, hogy mit tudnak, mennyire tájékozottak, vagy milyen tapasztalataik vannak a műsor aktuális, esélyegyenlőséget érintő témáival kapcsolatban.   
Teret kap minden témakörben egy szakértő álláspontja is, aki szakmai hozzáértésével segíti a tájékozódást - vagy a tisztábban látást - pro és kontra. Ezen rovat címe a "Szakértő válaszol".   
A műsorban meg lesznek szólítva közkedvelt emberek, hírességek is, akik itt nem a legújabb fellépésükről, lemezszerződésükről beszélnek, hanem teljesen általános gondolataikat emelhetik ki néhány percben az aktuális témákban, a "Híresség válaszol" rovat keretein belül.   
"Fontosnak érezzük, hogy minél több hallgatóhoz eljussunk, hiszen úgy gondoljuk, műsorunk alaptémáját, az integrációt meg kell ismertetni az emberekkel, hogy hatást gyakoroljunk a társadalomra és kiterjesszük az esélyegyenlőség motívumait" - olvasható a Vak-Lárma közleményében.   
A szindikálható műsor készítői, Loboda Márk, Nosz János, Rajs Alexandra és Mányoki Zsolt jelenleg is folyamatosan dolgoznak azon, hogy minél több rádiókészülékhez és hallgatóhoz eljuthasson a Vak-Lárma, az akadálymentes rádióműsor, melynek felépítésében egyébként Szever Pál is segédkezett.   
A Vak-Lárma nulladik, bemutatkozó adása itt meghallgatható.   
<https://soundcloud.com/vaklarma/nulla...lladikadas>   
  
[www.vaklarma.eu](http://www.vaklarma.eu)   
  
Forrás:   
RADIOSITE.HU

**c. Megnyílt az első edzőterem, ahova mindenki akadály nélkül mehet**

Ahogy már korábbi hírlevelünkben is beszámoltunk, augusztus 1-től megnyitott a Suhanj fitness. Egy kis kedvcsináló videó az alábbi linken:   
<http://index.hu/video/2016/07/29/suhanj_edzoterem_kerekesszek_gusztos_peter/>   
  
További információkat itt találnak:   
<https://hu-hu.facebook.com/suhanjfitness/>

**d. Zenélő kisbusz járja augusztusban a fővárost**

Augusztusban négy hétvégén egy zenélő kisbusz járja Budapest utcáit. A Schweppes JazzMobilban profi hangszeres zenészek ülnek, és szórakoztatják a járókelőket. Minden hétvégén egyik este megállnak egy forgalmas helyen, és csatlakozik hozzájuk egy népszerű énekes.   
A Schweppes JazzMobil augusztusban négy hétvégén, csütörtöktől szombatig 16 és 19 óra között járja Budapest utcáit. A járműben egy profi zenekar utazik, amely minőségi, élő jazz zenével lepi meg a munkából hazafelé tartókat, a járókelőket, a turistákat, az autósokat és a tömegközlekedési eszközök utasait. A kisbusz minden hétvégén egyik este megáll egy forgalmas budapesti köztéren, ahol a zenekarhoz egy népszerű énekes csatlakozik.   
Augusztus 6-án, szombaton 19 órától Pély Barna, a United és a B The First zenekarok frontembere a Nyugati térnél ad szabadtéri koncertet. A következő héten, augusztus 12-én, pénteken a Bikás-parknál 19 órától Veres Mónika Nika lesz a vendég. A nemzeti ünnepen, augusztus 20-án, szombaton 18:30-tól a Madách térnél „a magyar Michael Bublé”, vagyis Gájer Bálint lép fel a Schweppes JazzMobillal. Az utolsó hétvégén, augusztus 27-én, szombaton 19 órától pedig a Jókai térnél Galambos Dorina, a Mrs. Columbo zenekar énekesnője ad ingyenes szabadtéri koncertet.   
A JazzMobil utazó zenekarának tagjai: Görögh Dániel (trombita), Köles Márk (dob), Cséry Zoltán (billentyű), Szűcs Péter (basszusgitár). A projekt Görögh Dániel zenei vezetésével valósul meg Budapesten.   
A JazzMobil alapötlete Milánóból származik. A Music Fashion Kiadó munkatársai az olasz városban sétálva véletlenül futottak bele egy kisbuszban utazó zenekarba. Az eredeti koncepciót némileg átalakították, és a buszra kifejezetten minőségi, ugyanakkor laza, könnyed és szórakoztató jazz muzsikát játszó, profi zenészeket verbuváltak. A milánói példától eltérően nálunk énekesek is bekapcsolódnak a projektbe, hogy a közös, ingyenes koncertekkel közelebb vigyék a hallgatósághoz az igényes zenét.   
  
Forrás:   
<http://travelo.hu/kozel/2016/08/01/kisbusszal_visznek_ingyen_koncerte/?utm_source=index&utm_medium=link5&utm_campaign=index_cimlap>

**e. Pöttömkert a Parkban**

A Mizo-Pöttömkertben, a nyár folyamán a kreatív kézműves foglalkozásoktól, a jógán át a gipszszobrászkodásig számtalan, állandó és havonta megújuló program várja a gyermekeket.   
  
A Pöttömkertet a gyermekek és a felnőttek egyaránt ingyen látogatják.   
Augusztus 7, vasárnap, Budapest Park 9:00–15:00   
Soroksári út 60., Budapest, 1095   
PROGRAM:   
9:15-10:00 Napindító jóga   
10:15-11:00 Ringató - Gáll Viktória Emese foglalkozásai   
11:00-12:00 Rutkai Bori Banda koncert   
12:30-13:00 Csodák Palotája kísérletek bemutatója   
13:00-14:00 Batyu Színház Az elvarázsolt fazék c. elődása   
14:00-15:00 Gilda Max Hivatalos oldal bemutatók   
10:00-14:00 MIZO Bajnokképző Színes mesekör– Színekben tapicsoló   
artPAINT testfestés, csillámtetoválás   
Fejlesztem a gyerekem - óriás társas, kézműves foglalkozás   
Budapest Főnix Kendo Klub: megismerhető a KENDO harcművészet filozófiája, felszerelései, szabályok   
  
Forrás:   
[www.budapestpark.hu](http://www.budapestpark.hu)

**f. Koncertek a Várkertben**

A Várkert Bazár Gloriettje és Szökőkútja környezetében huszár ruhás rézfúvós együttes lép fel 2016. augusztus 14-ig péntek, szombat és vasárnap 16 és 17 órakor.   
Ugyancsak ebben az időszakban vasárnaponként 14.30-kor és 15 órakor négytagú szaxofon együttes J. Strauss polkáival szórakoztatja a sétálókat a neoreneszánsz kertben.   
  
Forrás:   
[www.varkertbazar.hu](http://www.varkertbazar.hu)

**g. Színházak éjszakája 2016**

Gőzerővel készülünk a szeptember 17-én immár ötödik alkalommal megrendezésre kerülő Színházak éjszakájára. Kulisszajárásra, nyílt beálló próbára várjuk nézőinket, továbbá a női és férfi varrodában szerepcserének lehetnek részesei az érdeklődők.   
A programok 13 óra 30 perc és délután 4 óra között zajlanak majd.   
Mindhárom eseményen csak előzetes regisztrációval lehet részt venni a befogadóképesség miatt. Jelentkezni a szokásos módon az [akadalymentesites@mszinhaz.hu](javascript:fm.eMailClicked.raise('akadalymentesites@mszinhaz.hu');) címen lehet.   
  
Várjuk jelentkezésüket! A szöveg mellett a szeptember 17-i program logóját helyeztük el, melyen a Színházak éjszakája felirat mellett színházi maszkokból formált kortina látható. Az egymással háttal álló boldog és szomorú maszkpár, a tragédia és a komédia ikonjai színházi előadásra invitáló felnyíló függönyt formál.   
Jegyigénylés és részletes információk:   
Tóth Cecília, társadalmi felelősségvállalási referens   
[e-mail:akadalymentesites@mszinhaz.hu](javascript:fm.eMailClicked.raise('e-mail:akadalymentesites@mszinhaz.hu');)   
Telefonszám: +36 70 903 8955

**h. Mozgásban a kultúra!**

Augusztus 6-án, szombaton 15.00 és 20.00 óra között Mozgásban a kultúra! programsorozat keretében A múlt sportágai lesznek porondon. A programon szintén együtt fogunk sportolni, de most nem a XXI. század sportjait ismerhetik meg látogatóink, hanem az elmúlt századok hagyományos sportágait, eszközeit játékos formában.   
Helyszín: XIII. kerület, Béke tér   
A díjtalanul látogatható eseményekről bővebb információ Tóth Réka munkatársunktól +36-30/691-6445-as telefonszámon, vagy a   
[tothreka@kult13.hu](javascript:fm.eMailClicked.raise('tothreka@kult13.hu');) email címen.

**i. Vettel megható dolgot tett**

Egy látássérült olimpikont tanított vezetni a Forma-1 négyszeres világbajnoka.   
Vettel a spanyol származású Enhamed Enhameddel elég szokatlan körülmények között vacsorázott együtt, teljes sötétben. Enhamed számára ez a természetes, hiszen 8 évesen elvesztette látását. A harcot azonban nem adta fel, úszóként eddig összesen 11 érmet szerzett a paralimpián.   
A spanyol sportoló régi vágya volt, hogy megtapasztalja a vezetés élményét, de fogyatékossága miatt eddig erre nem volt lehetősége. Sebastian Vettel örömmel vállalta, hogy egy F1-es szimulátorban megmutassa neki az alapokat.   
Videó a linkre kattintva érhető el.   
<http://www.vezess.hu/forma-1/2016/07/31/vettel-meghato-dolgot-tett/>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:  
Cím: 1146 Budapest, Hermina út 57. földszint  
Telefon: 06-1/384-5541  
Fax: 06-1/422-0439  
E-mail: [ugyfel@vgyke.com](javascript:fm.eMailClicked.raise('ugyfel@vgyke.com');)  
Félfogadás:  
Hétfő: 08:00-16:00,   
Kedd: 08:00-16:00   
Szerda: 08:00-18:00,   
Csütörtök: 08:00-17:00.   
Péntek 08:00-13.00   
  
A VGYKE weboldalának címe: <http://www.vgyke.com/>  
A VGYKE megtalálható a Facebookon is az alábbi linkre kattintva: <http://www.facebook.com/vgyke>  
A listára az alábbi címre küldhet levelet: [listaadmin@vgyke.com](javascript:fm.eMailClicked.raise('listaadmin@vgyke.com');)  
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: [hirlevel-request@vgyke.com](javascript:fm.eMailClicked.raise('hirlevel-request@vgyke.com');)  
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.